Það er jafnan líf og fjör á Írskum dögum . Nú hefur verið ákveðið að bæjarhátíð Akurnesinga nær og fjær , Írskir dagar , verði haldnir hátíðlegir þann 4. - 6. júlí næstkomandi eða fyrstu helgina í júlímánuði . Þetta er breyting frá því sem verið hefur undanfarin ár því hátíðin hefur að öllu jöfnu verið haldin aðra helgi júlímánaðar ár hvert . Á heimasíðu Akraneskaupstaðar kemur fram að menningarmála - og safnanefnd bæjarins hafi komist að þessari niðurstöðu . Ákvörðunin sé meðal annars tekin til þess að koma til móts við óskir fjölda fólks sem hefur haft samband við skipuleggjendur hátíðarinnar og óskað eftir breytingunni . Ástæðan er fyrst og fremst sú að fólki hefur fundist hátíðin haldin of seint og því hafa þeir sem vilja taka þátt í Írskum dögum þurft að fresta eða breyta sumarleyfisáformum sínum þar sem hátíðin var haldin svo seint í mánuðinum . Einnig hefur verið bent á að fjöldi íþróttamóta fer fram um þessa helgi og því sýnt að margir verði fjarverandi um þá helgi . Einnig kemur fram á síðunni að undirbúningur hátíðarinnar sé þegar hafinn og nú sé unnið að skipulagi og útfærslu hennar , ekki síst í ljósi þeirra óláta sem fylgt hafa Írskum dögum undanfarin ár . Er þar haft til hliðsjónar margt af því sem fram kom á ráðstefnu sem haldin var á Akranesi síðastliðið haust um skipulag og framkvæmd fjölskylduhátíða á Íslandi .